R. Fico, predseda vlády SR: (2009-06-25):
Na základe vyžiadania Úradu ochrany ústavných činiteľov a diplomatických misií Krajské riaditeľstvo Policajného zboru v Bratislave spracovalo opatrenia pre zabezpečenie verejného poriadku a nerušený priebeh oficiálnej návštevy čínskeho prezidenta. Do opatrení boli zapojení policajti služby kriminálnej polície, poriadkovej polície a polície dopravnej. Napriek tomuto všetkému v prvý deň návštevy došlo pred príchodom čínskeho prezidenta na Hodžovom námestí k stretom medzi jednotlivými skupinami demonštrujúcich. Aby policajti zamedzili pokračovaniu narušovania verejného poriadku, predviedli 9 osôb, a to 5 občanov Slovenskej republiky a 4 občanov Číny. Následné zhromaždenia občanov prebiehali bezproblémovo a to aj na druhý deň. Z tohto pohľadu odpovedám na vašu otázku, pán poslanec, áno, riešenie situácie považujem za adekvátne. V prípade, ak sú akékoľvek pochybnosti o zákonnosti konkrétneho postupu štátneho orgánu alebo inštitúcie, existujú predsa právne mechanizmy na prešetrenie veci. Pokiaľ viem, v pondelok podali občianski aktivisti trestné oznámenie vo veci porušenia zákona na Generálnej prokuratúre. Výsledky prešetrenia budeme rešpektovať a v zmysle tohto prešetrenia a jeho obsahu budeme aj konať, pokiaľ Generálna prokuratúra zaujme k tomu štandardný postoj. To znamená, prehodnotí to z hľadiska práva, či bol, alebo nebol dodržaný zákon a podľa toho sa aj zariadime. Vážený pán poslanec, pokiaľ ide o otázku, na ktorú ste sa sústredili, podľa môjho názoru je trošku škoda, že táto otázka a celkovo medializácia toho všetkého, čo sa udialo, ako keby zatienili význam návštevy čínskeho prezidenta na Slovensku. Čínsky prezident absolvoval návštevu troch krajín, a to Ruskej federácie, Slovenska a Chorvátska. Dúfam, že tu nemusím teraz prezentovať význam krajiny z hľadiska počtu obyvateľov, sily ekonomiky, význam krajiny z hľadiska toho, aký vplyv má na stabilitu v regióne, kde sa táto krajina nachádza. Priznám sa, že som bol trochu prekvapený, keď som sa stretol pred pár dňami s veľvyslancami krajín Európskej únie a jeden veľvyslanec sa ma spýtal – preboha, čo tu ten čínsky prezident na Slovensku robí? Nuž, ak by sme takto vzali postoj k návšteve najvyšších predstaviteľov najväčších krajín sveta, tak potom by prakticky sme museli rovnako nazerať na návštevu amerického prezidenta, na návštevu ruského prezidenta alebo ruského predsedu vlády, alebo predstaviteľov najväčších krajín, vrátane Indie, alebo predstavme si ktorúkoľvek inú obrovskú krajinu, ktorá dnes na svete disponuje takým istým počtom obyvateľov a takou istou ekonomikou. Predovšetkým, vážený pán poslanec, chcem v rámci odpovede na vašu otázku povedať, že my nerobíme vo vláde, ktorej som predsedom, jednostranne orientovanú zahraničnú politiku. Osem rokov počas vlády pána Dzurindu to bola politika jednostranne orientovaná na Spojené štáty americké. My si však myslíme, že svet má štyri strany. Má nielen západ, ale má aj sever, má aj juh a má určite aj východ. Sme malá krajina a musíme mať zdravý rozum a zdravý rozum, samozrejme, v rámci toho, že sme súčasťou Európskej únie a NATO a že si chceme plniť všetky záväzky a povinnosti, ktoré vyplývajú z tohto členstva, nám velí mať dobré vzťahy s každým, kto má záujem mať dobré vzťahy s nami. Snáď nie preto, že sa niekomu nepáči Rusko, nebude mať s Ruskom dobré vzťahy. Snáď nie preto, že niekto má problémy s Čínou, nemáme záujem na normálnych priateľských a vzájomne ekonomicky výhodných vzťahoch s touto krajinou. Pán poslanec, namiesto toho, aby sme možno informovali verejnosť, čo sa vlastne vo svete deje, tak celá návšteva čínskeho prezidenta sa sústredila na podstatu šarvátky, ktorá potom bola aj predmetom vašej otázky. Viete napríklad o tom, pán poslanec, pýtam sa vás, že Brazília, Čína a Rusko sa rozhodli investovať zo svojich rezerv do obligácií Medzinárodného menového fondu a nadobudnúť špeciálne práva čerpania na 10 miliárd dolárov – Brazília a Rusko a 50 miliárd dolárov – Čína. Jednoducho, dnes máme dočinenia s krajinami, ktoré začínajú ovplyvňovať chod tohto sveta a my sústredíme všetko pri takejto významnej návšteve na tému, či sa stretnú, alebo nestretnú občianski aktivisti, čo dôjde k nejakému kontaktu. Pán poslanec, ak bol porušený zákon, nech Generálna prokuratúra povie, že bol porušený zákon, pretože ministerstvo vnútra a aj my sa domnievame, že sa konalo v súlade so zákonom, a my z toho vyvodíme príslušnú zodpovednosť. Ale nezastierajme podstatu toho, že Slovensko musí mať vzťahy s krajinami, ktoré dnes určujú tempo života na celom svete. Veď to by bola hrubá chyba. Ja som veľmi rád, že Slovensko je dnes v Európskej únii a že základné otázky zahraničnej politiky formulujeme v únii a že máme zdravý rozum. Keby sme nemali zdravý rozum, nikdy nevrátime vojakov z Iraku a doteraz stále sú tam, lebo keby bolo podľa Mikuláša Dzurindu, tak naši vojaci by tam zostali ešte 5 rokov po tom, čo by odišli americkí vojaci. (Potlesk.) Keby sme nemali zdravý rozum, tak pravdepodobne patríme medzi prvé krajiny, ktoré by uznali nezávislosť Kosova. Ale my sme presvedčení, že pri vzniku Kosova bolo hrubo porušené medzinárodné právo. Doteraz nedošlo k náprave tohto stavu a patríme medzi pár krajín na svete, ktoré si zachovávajú vlastnú suverenitu, vlastný postoj, vlastný zdravý rozum a hovoríme – medzinárodné právo bolo porušené. My totiž nemáme, pán poslanec, stíhačky, atómové zbrane, armády, aby sme ovplyvňovali svet. Máme jednu, jedinú vec, a to je dôsledné dodržiavanie medzinárodného práva. Sme malá krajina a na všetky štáty sa musíme pozerať rovnakým metrom. Chcem využiť túto príležitosť, pán poslanec, aby som povedal, čo mňa trápi, a to je problém dvojitého metra, ktorý sa objavuje vo svete. Ak máme krajinu, ktorá má ropu alebo má plyn, tak sa k nej správame ako k najväčšiemu priateľovi, pretože sa obávame, že by nám náhodou nedodávali ropu alebo plyn z tejto krajiny a nepozeráme sa na to, či tam boli voľby demokratické, nedemokratické, či sa tam ľudské práva porušujú, alebo neporušujú. A potom máme krajiny, ktoré nemajú ani ropu a nemajú ani plyn a z nich si robíme fackovacích panákov. Tak ako to teda bude? Bude jeden štandard pre všetkých, že či máte ropu a plyn, je jedno, ale vaše voľby boli nedemokratické a u vás sa porušujú ľudské práva, alebo si teda povieme, že budú dominovať ekonomické otázky, bude dominovať ekonomická spolupráca, a potom budeme deliť krajiny na dobré a zlé. Budeme si vyberať fackovacích panákov a budeme si vyberať krajiny, ku ktorým budeme mať vynikajúce vzťahy. Ja takýto dvojitý štandard jednoducho odmietam, principiálne ho odmietam a tak sa aj správam k zahraničnej politike a myslím si, že Slovensko si zaslúži takúto suverénnu, normálnu politiku založenú na zdravom rozume. (Potlesk.) Pán poslanec, nedá mi, ak hovoríme o problematike Číny, pretože išlo o návštevu čínskeho prezidenta, najvyššieho predstaviteľa krajiny, ktorá dnes má 1,4 mld. obyvateľov, krajiny, ktorá má pravdepodobne najväčšie zásoby devíz, krajina, ktorá významným spôsobom ovplyvňuje celú svetovú politiku, tak mi teda dovoľte, aby som aspoň toľko pripomenul, že Čína nepotrebuje Slovensko, ale ja si myslím, že náš priemysel, naši podnikatelia by veľmi privítali obchodné príležitosti v Číne na trhu, ktorý je v porovnaní so Slovenskom neporovnateľný a je ťažko aj použiť nejaké parametre, ktoré by sme v tejto situácii vedeli popísať. Chcem vás ale ubezpečiť, pán poslanec, že urobíme všetko pre to, aby sa slovenské spoločnosti postupne na čínskom trhu uplatňovali. Zoberme si, aký máme vzájomný obrat s Čínskou ľudovou republikou. Áno, môžeme konštatovať, že nám stúpol, v roku 1990 to bolo možno 50 mil. dolárov, dnes je to 2,9 mld. dolárov, ale zväčša ide o tovar, ktorý sa dováža z Číny k nám. My musíme postupne upravovať toto negatívne obchodné saldo tak, že my sa budeme uplatňovať na čínskom trhu. Tak o čom som teda hovoril s tým čínskym prezidentom? Tak vám teda garantujem, že som hovoril o SEZ Tlmače, pretože SEZ Tlmače, významná slovenská strategická firma, sa zúčastnila na dodávke kotlov pre obrovskú elektráreň Shen-Tou na štyri jednotlivé bloky a vyzerá to, že chcú pokračovať ďalej. Chcú pokračovať v budovaní piateho, šiesteho bloku, prípadne ďalších obrovských energetických projektov. Ak má dobrú referenciu slovenská firma, je povinnosťou predsedu vlády Slovenskej republiky za túto firmu jednoducho zabojovať. Je povinnosťou vlády zabojovať za každú jednu slovenskú firmu, ktorá chce produkovať a chce mať nejaký priestor v Číne, pretože všetky krajiny to robia. (Potlesk.) Zbytočne sa niekedy poukazuje na rôzne diskusie ľudsko-právneho, občianskoprávneho charakteru. Každý jeden líder západnej Európy išiel do tej Číny po tom červenom koberci, na tom letisku sa pokúšal o získanie zákaziek pre vlastnú krajinu. Takže chcem požiadať všetkých, aby sme si povedali, že Slovensko musí aktívne s týmito štátmi spolupracovať. Hovorili sme, samozrejme, o tom, že Čína ako krajina, ktorá má obrovské investičné možnosti, by sa možno mohla angažovať aj v oblasti dodávok investícií na Slovensku. Máme problém s financovaním infraštruktúry, pretože komerčné banky vydierajú Slovenskú republiku, zneužívajú situáciu, že peniaze na finančných trhoch sú veľmi drahé a teraz máme ťažkosti zabezpečiť finančne PPP projekty, či už ide o Nitru, Zvolen alebo ďalšie úseky. Za týchto podmienok, ak Čína investuje po celom svete, sa pýtam, prečo by predseda vlády Slovenskej republiky a jeho ministri nerokovali s takouto veľkou krajinou o možnosti investícií na území Slovenskej republiky. Pýtam sa napríklad, prečo by nemali byť vytvárané spoločné podniky a hovorili sme o nich, o výrobe elektrickej energie zo slnka, pretože majú technológie, ktoré sa dajú použiť aj u nás, aj tam. Poznáme niekoľko dobrých slovenských firiem, ako je napríklad Matador Púchov a ďalšie, ktoré sa uplatnili na čínskom trhu, pôsobia tam a ja si myslím, že sú tu aj ďalšie možnosti. Čo považujem za najpodstatnejšie na tejto ceste, je nasledujúce. Návšteva prezidenta Číny na Slovensku má význam v tom, že sú malé projekty, ktoré si vedia zabezpečiť podnikatelia sami a nepotrebujú na to ani ministrov, ani predsedov vlád, ani predsedov parlamentu. Dokonca aj stredné projekty si vedia podnikateľské subjekty zabezpečiť sami. Ale sú veľké projekty, veľké projekty, kde musí byť spolupráca medzi vládami jednotlivých štátov. Výborne som sa zabával. Dnes priatelia, ktorí sem principiálne nechodia, mali tlačovú konferenciu a označili v zozname, že najväčšie plytvanie vraj na Slovensku je výstavba Jadrovej elektrárne v Jaslovských Bohuniciach. Páni, vy ste sa úplne zbláznili? Však vy ste zatvorili Atómovú elektráreň v Mochovciach. (Potlesk.) Vy ste zatvorili Atómovú elektráreň v Jaslovských Bohuniciach, prepáčte, v Jaslovských Bohuniciach dva bloky. Páni poslanci, ktorí tu nie sú, my staviame, nezatvárame a napíšete, že vraj výstavba novej Atómovej elektrárne v Jaslovských Bohuniciach je najväčšie plytvanie. Širokorozchodná, vraj širokorozchodná je najväčšie plytvanie? Páni, prosím vás, spamätajte sa, pretože vám chcem pripomenúť, že ak pôjde cez Slovensko širokorozchodná a Slovensko bude priestorom, ktoré bude mať logistické centrá a budeme významne profitovať z tohto projektu a ukáže sa, ako je ekonomicky výhodný pre Slovenskú republiku. Prestaňte s týmito nezmyslami! My sme na rozdiel od vašich predstaviteľov nenašli kontá vo švajčiarskych bankách, ale predstavitelia Slovenskej správy ciest za Dzurindovej vlády mali súkromné švajčiarske kontá. (Potlesk.) My sme neukradli pri privatizácii Slovenského plynárenského priemyslu 7 mld. korún na úkor občanov Slovenskej republiky. Ale vy ste to urobili, lebo ste boli nedbalí! Ja som nedostal list od primátora Bratislavy, ako dostal pán Dzurinda, v ktorom bolo napísané, že je úplne jedno, ako to je, lebo alternatívny – Gabo to vidí alternatívne, či je projekt taký, alebo onaký, vždycky tá strana za to niečo dostane. Prosím vás, prestaňte mentorovať na našu úroveň a na nás! My budeme robiť zahraničnú politiku rozumnú, serióznu, orientovanú na všetky štyri svetové strany, rešpektujúc naše záväzky v Severoatlantickej aliancii, naše záväzky v Európskej únii. Ak sa vám taká politika nepáči, máte smolu, ale my ju takto budeme robiť dovtedy, dokiaľ budeme mať možnosť vládnuť tejto krajine. Veľmi pekne ďakujem. (Potlesk.)